b'\n_START_ARTICLE_\n\xc5\x9eanl\xc4\xb1urfa\n_START_SECTION_\nEtimologija\n_START_PARAGRAPH_\nMesto je imelo v svoji zgodovini mnogo imen. Armenci so ga imenovali \xd5\x88\xd6\x82\xd5\xbc\xd5\xb0\xd5\xa1, Urhai, Sirci Urh\xc4\x81y, Kurdi Riha, Arabci \xd8\xa7\xd9\x84\xd8\xb1\xd9\x88\xd9\x87\xd8\xa7, Ar-Ruha, Grki \xce\x9f\xcf\x81\xcf\x81\xce\xb1, Orra ali  \xce\x9f\xcf\x81\xcf\x81\xce\xbf\xce\xb1, Orroa. Nekaj \xc4\x8dasa se je imenovalo tudi Kallirroe ali Anti\xc3\xb3cheia e ep\xc3\xad Kallir\xc3\xb3es (\xce\x91\xce\xbd\xcf\x84\xce\xb9\xcf\x8c\xcf\x87\xce\xb5\xce\xb9\xce\xb1 \xce\xb7 \xce\xb5\xcf\x80\xce\xaf \xce\x9a\xce\xb1\xce\xbb\xce\xbb\xce\xb9\xcf\x81\xcf\x81\xcf\x8c\xce\xb7\xcf\x82). Med vladavino Bizantincev se je imenovalo Justinopolis. Mesto je najbolj znano kot \xce\x95\xce\xb4\xce\xb5\xcf\x83\xcf\x83\xce\xb1, Edessa, kot so ga imenovali Selevkidi._NEWLINE_Tur\xc5\xa1ka beseda \'\xc5\x9eanl\xc4\xb1\' pomeni mogo\xc4\x8den, slaven ali veli\xc4\x8dasten. Mesto Urfo je v \xc5\x9eanl\xc4\xb1urfo (Veli\xc4\x8dastno Urfo) uradno preimenovala Velika tur\xc5\xa1ka nacionalna skup\xc5\xa1\xc4\x8dina leta 1984 kot priznanje lokalnemu prebivalstvu za sodelovanje v Tur\xc5\xa1ki vojni za neodvisnost. Ime  \xc5\x9eanl\xc4\xb1urfa je mesto dobilo \xc5\xa1ele po ve\xc4\x8d zahtevah prebivalstva, ki je na vsak na\xc4\x8din \xc5\xbeelelo vsaj tako zvene\xc4\x8de ime, kot ga imata bli\xc5\xbenji rivalski mesti \'Gazi\' (veteranski) Antep in  \'Kahraman\' (herojski) Mara\xc5\x9f.\n_START_SECTION_\nZgodovina\n_START_PARAGRAPH_\n\xc5\x9eanl\xc4\xb1urfa je v pisnih virih prvi\xc4\x8d omenjena v 4. stoletju pr. n. \xc5\xa1t.. Ob\xc5\xa1irni dokazi v sosednjih mestih Duru, Harran in Nevali Kori pa ka\xc5\xbeejo, da je \xc5\xa1e starej\xc5\xa1a, verjetno iz 8. stoletja pr. n. \xc5\xa1t. Urfa je bila eno od mnogih mest v pore\xc4\x8dju Evfrata in Tigrisa, ki sta bila zibelka cveto\xc4\x8de mezopotamske civilizacije. Po tur\xc5\xa1kem muslimanskem izro\xc4\x8dilu naj bi bila Urfa svetopisemsko mesto Ur, ker le\xc5\xbei v bli\xc5\xbeini svetopisemske vasi Harran, Ira\xc4\x8dani pa imajo za Ur mesto v ju\xc5\xbenem Iraku, tako kot mnogi arheologi in zgodovinarji. _NEWLINE_Urfa je znana tudi po tem, da sta bila tam  rojena Abraham, na katerega spominja lokalna mo\xc5\xa1eja, in Job._NEWLINE_V Urfi se je zvrstila mno\xc5\xbeica gospodarjev in civilizacij, med njimi Ebli, Akadci, Sumerci, Babilonci, Hetiti, Huriti, Armenci, Mitanci, Asirci, Kaldejci, Medijci, Perzijci, Makedonci Aleksandra Velikega, Selevkidi, Aramejci, Osroeni, Rimljani, Sasanidi, Bizantinci in kri\xc5\xbearji.\n_START_SECTION_\nObdobje Bizantincev\n_START_PARAGRAPH_\nV bizantinskih \xc4\x8dasih je bila Edesa mo\xc4\x8dno regionalno trgovsko in kulturno sredi\xc5\xa1\xc4\x8de z mnogimi cerkvami, \xc5\xa1olami in samostani.\n_START_SECTION_\nObdobje islama\n_START_PARAGRAPH_\nIslam je pri\xc5\xa1el v Urfo okrog leta 639, ko je umajadska vojska brez boja osvojila celo pokrajino. Islam se je v Urfi obdr\xc5\xbeal tudi med vladanjem Ajubidov, Seld\xc5\xbeukov in otomanskih Turkov. Po prvi kri\xc5\xbearski vojni je mesto postalo prestolnica kri\xc5\xbearske grofije Edese in ostalo njeno sredi\xc5\xa1\xc4\x8d\xc4\x8de do leta 1144, ko jo je ponovno osvojil Zengi. Po osvojitvi mesta so Turki ve\xc4\x8dino prebivalcev z latinskim nad\xc5\xa1kofom vred poklali. _NEWLINE_Pod otomansko oblastjo je Urfa postala sredi\xc5\xa1\xc4\x8de trgovanja z bomba\xc5\xbeem, usnjem in nakitom. V mestu so bile tri kr\xc5\xa1\xc4\x8danske skupnosti: sirska, armenska in latinska. Zadnji latinski kristjani so zapustili mesto leta 1924 in od\xc5\xa1li v Alep. V Alepu so se naselili v mestni \xc4\x8detrti, ki se je kasneje po njih imenovala Hay Al Suryan \xe2\x80\x93 Sirska \xc4\x8detrt.\n_START_SECTION_\nObdobje kri\xc5\xbearjev\n_START_PARAGRAPH_\nGlej: Grofija Edesa\n_START_SECTION_\nPrva svetovna vojna in obdobje po njej\n_START_PARAGRAPH_\nLeta 1914 je imela Urfa pribli\xc5\xbeno 75.000 prebivalcev: 45.000 Turkov, 25.000 Armencev, 5.000 sirskih kristjanov in nekaj Judov. V drugi polovici leta 1915 je postala armenska skupnost resno zaskrbljena glede svoje usode, saj so Turki na severu Tur\xc4\x8dije za\xc4\x8deli Armence izganjati z njihovih posesti. Na za\xc4\x8detku leta 1916 so se Armenci v mestu uprli in prevzeli oblast v starem delu mesta. Nekaj tednov so se upirali napadom tur\xc5\xa1ke vojske in topni\xc5\xa1kemu obstreljevanju, potem pa se je za\xc4\x8del z uporniki pogajati nem\xc5\xa1ki general baron von der Goltz. Tur\xc5\xa1ka vlada je Armencem obljubila, da jih ne bo deportirala, \xc4\x8de se bodo vdali in odlo\xc5\xbeili oro\xc5\xbeje, a se je to kljub vdaji zgodilo in pre\xc5\xbeiveli so samo nekateri. Preganjanje Armencev je bil del na\xc4\x8drtnega armenskega genocida._NEWLINE_Po prvi svetovni vojni in porazu Otomanskega cesarstva so si evropske velesile posku\xc5\xa1ale prisvojiti dele Anatolije. Urfo so najprej okupirali Britanci, za njimi pa Francozi. Britanska okupacija se je za\xc4\x8dela 7. marca 1919 (uradno 24. marca 1919) in je trajala do 30. oktobra 1919. Naslednji dan so oblast prevzeli Francozi. V mestu je izbruhnil upor, ki je trajal do 11. aprila 1920, ko so uporniki Francoze porazili in jih izgnali. Nova tur\xc5\xa1ka vlada v Ankari takrat \xc5\xa1e ni bila ustanovljena, saj jo je Nacionalna skup\xc5\xa1\xc4\x8dina potrdila \xc5\xa1ele 23. aprila 1920._NEWLINE_Francoski umik iz Urfe je potekal skladno z dogovorom med okupacijskimi silami in predstavniki lokalnih sil, katerim je poveljeval stotnik Ali Saip Bej, ki je imel vsa pooblastila Ankare. Umik v Sirijo bi moral potekati v miru, vendar so Francoze na prelazu \xc5\x9eebeke iz zased napadale razne paravoja\xc5\xa1ke enote. Francozi so imeli 296 \xc5\xbertev, Turki pa \xc5\xa1e ve\xc4\x8d.\n_START_SECTION_\n\xc5\x9eanl\xc4\xb1urfa danes\n_START_PARAGRAPH_\nV dana\xc5\xa1ni Urfi so velike razlike med starimi in novimi deli mesta. Stari del mesta je med najbolj zna\xc4\x8dilnimi in romanti\xc4\x8dnimi mesti v Tur\xc4\x8diji. Stari bazar prebivalci \xc5\xa1e vedno obiskujejo in na njem kupujejo sadje in zelenjavo, ki jo prodajajo okoli\xc5\xa1ki arabski in kurdski kmetje, oble\xc4\x8deni v tradicionalna obla\xc4\x8dila. Hi\xc5\xa1e so tradicionalne srednjevzhodne hi\xc5\xa1e, zgrajene okrog osrednjega dvori\xc5\xa1\xc4\x8da, ki z ulice ni vidno. Ulice so zapra\xc5\xa1ene in neprevozne za motorna vozila. Vzdu\xc5\xa1je je izrazito orientalsko, prebivalstvo starega dela mesta pa zelo revno. _NEWLINE_Novi del Urfe, ki je popoln kontrast starega dela mesta, je skupek modernih betonskih blokov z mno\xc5\xbeico urejenih zelenih avenij, modernih restavracij, \xc5\xa1portnih objektov in drugih zabavi\xc5\xa1\xc4\x8d s klimatskimi napravami.\n_START_SECTION_\nPoliti\xc4\x8dno \xc5\xbeivljenje\n_START_PARAGRAPH_\n\xc4\x8ceprav je mnogo prebivalcev mesta Kurdov in se kurd\xc5\xa1\xc4\x8dina mno\xc5\xbei\xc4\x8dno uporablja, je lokalno prebivalstvo ve\xc4\x8dinoma asimilirano v tur\xc5\xa1ko skupnost in kurdski nacionalizem v mestu nima velike podpore. V mestu je tudi veliko Turkmenov, ve\xc4\x8dinoma Barakov. _NEWLINE_Urfa je zaradi svojih pretirano \xc4\x8dustvenih prebivalcev za Konyo druga najve\xc4\x8dja trdnjava vladajo\xc4\x8de stranke Pravi\xc4\x8dnost in razvoj (2008). Mo\xc4\x8d islama je delno posledica tega, da \xc5\xbeivi v Urfi mnogo etni\xc4\x8dnih Arabcev, ki so bolj privr\xc5\xbeeni islamu kot Turki in Kurdi in so zato tudi njegovi bolj gore\xc4\x8di zagovorniki. Tradicionalna srednjevzhodna gostoljubnost je \xc5\xa1e vedno prisotna, saj ni ni\xc4\x8d nenavadnega, \xc4\x8de trgovci kupce postre\xc5\xbeejo s \xc4\x8dajem. Druga srednjevzhodna zna\xc4\x8dilnost so konjske dirke. V Urfi je hipodrom in nekaj \xc5\xbereb\xc4\x8darn.\n_START_SECTION_\nGospodarstvo\n_START_PARAGRAPH_\nRavnina okrog Urfe in Harrana je vro\xc4\x8da in suha. Leta 1990 je Tur\xc4\x8dija realizirala projekt "Jugovzhodna Anatolija", s katerim je pokrajino oskrbela s stalnimi viri vode. Zanesljivi viri vode so omogo\xc4\x8dili razcvet poljedelstva in ob\xc5\xa1irno gojenje bomba\xc5\xbea. Vzporedno s poljedelstvom se je za\xc4\x8dela razvijati tudi lahka industrija, zato je nezaposlenosti in rev\xc5\xa1\xc4\x8dine manj kot v drugih mestih v vzhodni Tur\xc4\x8diji.'